ยังไม่พ้นขีดอันตราย !!
31 มีนาคม 2565

KS Strategy : ยังไม่พ้นขีดอันตราย ‼
SET Index ฟื้นตัวขึ้นมาแตะระดับก่อนเกิดสงคราม สอดคล้องกับตลาดหุ้นทั่วโลก
เราพบว่า SET Index ฟื้นตัวขึ้น 7% จากระดับต่ำที่ 1,580 จุด เมื่อวันที่ 8 มี.ค.2565 มาแตะระดับก่อนเกิดสงครามที่ 1,690-1,700 จุด จากความคาดหวังที่ว่ารัสเซีย-ยูเครน จะประสบความสำเร็จในการเจรจาเพื่อยุติความขัดแย้งที่กินระยะเวลามานานกว่า 5 สัปดาห์ สถานการณ์ดังกล่าวสอดคล้องกับตลาดหุ้นทั่วโลก (เช่น MSCI ACWI) ยกเว้นตลาดหุ้นยุโรปผลจากสงครามที่เกิดขึ้นในยุโรป แม้มีสัญญาณความคืบหน้าในการเจรจาระหว่างรัสเซีย-ยูเครน แต่ยังไม่ถึงจุดที่หาข้อสรุปได้
รัสเซียให้คำมั่นสัญญาว่าจะลดปฏิบัติการทางทหารออกจากกรุงเคียฟ เมืองหลวงของยูเครนและเมืองทางตอนเหนือ ขณะที่ยูเครนเสนอว่าจะรักษาสถานะเป็นกลางและจะไม่เข้าร่วมเป็นสมาชิกกับ NATO เราต้องรอการตัดสินใจขั้นสุดท้ายของประธานาธิบดีปูตินของรัสเซียเนื่องจากข้อเสนอของยูเครนครอบคลุมแค่ 1 ใน 3 ของเงื่อนไขที่ทางรัสเซียเรียกร้องเพื่อยุติสงครามกับยูเครนเท่านั้น ขณะที่เงื่อนไขที่เหลืออีก 2 ประการคือสาธารณรัฐไครเมียจะต้องเป็นของรัสเซียและจะต้องประกาศให้ Donetsk และ Lugansk เป็นรัฐอิสระ นอกจากนี้ นักลงทุนน่าจะต้องจับตามองว่าจะมีการยกเลิกการคว่ำบาตรรัสเซียหรือไม่ ซึ่งหากไม่มีการยกเลิกการคว่ำบาตร จะส่งผลกระทบที่มีนัยสำคัญต่อราคาน้ำมันทั่วโลก นักลงทุนควรจับตามองราคาน้ำมันดิบ Brent เพราะเป็นตัวชี้วัดหลักต่อเหตุการณ์นี้ เรากำหนดระดับราคาน้ำมันที่ต่ำกว่าที่ 90 ดอลลาร์สหรัฐฯ/บาร์เรล ซึ่งเป็นระดับก่อนเกิดสงครามเป็นสัญญาณว่าสงครามจะยุติลง
เรากำลังทบทวนเป้า SET Index ปี 2565 ของเราที่ 1,680 จุด
ตลาดปรับเพิ่มประมาณการ EPS ปี 2565 ขึ้น 1.9% MoM เป็น 95.04 และ EPS ปี 2566 ขึ้น 1.3% MoM เป็น 107.74 ตามลำดับ จากการปรับเพิ่มประมาณการกำไรสุทธิของกลุ่มพลังงานจากการปรับเพิ่มประมาณการราคาน้ำมัน ดังนั้น EPS ล่วงหน้า 12 เดือน จึงเพิ่มขึ้นมาอยู่ที่ 98.9 (+3% MoM) จากการปรับเพิ่มประมาณการกำไรและปรับปีฐานไปเป็นสิ้นเดือน มี.ค.2565 จากเดือน ก.พ.2565
การปรับเพิ่มประมาณการกำไรสุทธิสอดคล้องกับ stress test ราคาน้ำมันของเราที่ 95 ดอลลาร์ฯ/บาร์เรล อัตราเติบโตของ GDP ที่ 2% และจำนวนนักท่องเที่ยวที่ 3 ล้านคน ซึ่งคาดว่าจะมี upside ที่ 1.4% ต่อ market EPS ปี 2565 ดังนั้น เราจึงเชื่อว่าตลาดรับรู้ผลบวกจากการปรับเพิ่ม EPS ของกลุ่มพลังงาน ในเดือน มี.ค.2565 แล้ว อย่างไรก็ดี อัตราลดที่เพิ่มขึ้นอาจกดดันมูลค่าของ SET Index อัตราตอบแทนพันธบัตรรัฐบาลไทย ระยะเวลา 10 ปีเพิ่มขึ้น 30 bps MoM มาอยู่ที่ 2.5% จากแรงกดดันต่อภาวะเงินเฟ้อและอัตราตอบแทนพันธบัตรรัฐบาลสหรัฐฯ ระยะเวลา 10 ปี ปรับเพิ่มขึ้นเช่นกันจากความคาดหวังที่ว่า Fed จะปรับขึ้นอัตราดอกเบี้ยในเชิงรุก อัตราตอบแทนพันธบัตรรัฐบาลไทย ระยะเวลา 10 ปี ที่เพิ่มขึ้นทุก 10 bps จะส่งผลให้เป้า SET Index ของเราลดลง 30 จุด อิงจากผลการวิเคราะห์ความอ่อนไหวของเรา
คาดจะเห็นการขายทำกำไรในกลุ่มพลังงานและโภคภัณฑ์
ณะที่คาดกลุ่ม anti-commodities จะฟื้นตัวขึ้นจากต้นทุนวัตถุดิบที่ลดลง เราพบว่าราคาสินค้าโภคภัณฑ์หลักที่สัมพันธ์กับสงครามรัสเซีย-ยูเครนปรับลดลงอย่างมากเมื่อคืนที่ผ่านมาจากความคืบหน้าในการเจรจาสันติภาพระหว่างรัสเซีย-ยูเครน เช่น น้ำมัน (-2% DoD มาอยู่ที่ 110 ดอลลาร์ฯ/บาร์เรล) ข้าวสาลี (-2.5% DOD มาอยู่ที่ 730 ดอลลาร์ฯ/บุเชล) นิกเกิล (-4.7% DoD มาอยู่ที่ 32,059 ดอลลาร์ฯ/ตัน) และอะลูมิเนียม (-4.7% DoD มาอยู่ที่ 3,444 ดอลลาร์ฯ/ตัน)
ดังนั้น เราจึงคาดว่าจะเห็นการขายทำกำไรในกลุ่มพลังงานและโภคภัณฑ์ (PTTEP BCP BANPU SPRC TOP IRPC ESSO PTT และ PSL) อย่างไรก็ดี ราคาสินค้าโภคภัณฑ์ที่ลดลงคาดจะส่งผลบวกต่อกลุ่ม anti- commodities (เช่น BGRIM GPSC GULF GFPT RBF CBG OSP EPG TOA และ SCGP) ทั้งนี้ ราคาโภคภัณฑ์ดังกล่าวยังสูงกว่าก่อนสงครามกว่า 15-25% เพราะยังให้ risk premium จากโอกาสที่รัสเซียจะโดนคว่ำบาตรต่อหลังจากนี้
KS #KSecurities #หุ้น #ลงทุน #INVESTMENT #Strategy #SETIndex
เปิดพอร์ตลงทุน >> https://bit.ly/3eC98sz
Follow us :
LINE : http://bit.ly/KSLINEOA
Facebook: http://bit.ly/2XwGoaa
Instagram: http://bit.ly/332OqIT
Twitter: http://bit.ly/344OVng
YouTube: http://bit.ly/2QAdiFp